Vyf vas ná chaos toe meisie in bendeskietery sterfFoto: SAPD/Facebook Die polisie in die Oos-Kaap het vyf verdagtes in hegtenis geneem nadat ŉ 12-jarige meisie die naweek in Bethelsdorp doodgeskiet is en die gemeenskap daarna op ŉ plundertog gegaan het. Alvineesha Brookes (12) het omstreeks 20:30 Saterdag in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy is in die kop geskiet en op die toneel dood verklaar. Gemeenskapslede het onmiddellik na ŉ vermeende bendelid se huis opgeruk en hom doodgeslaan. Die oorledene is as die 25-jarige Tavern Moss geïdentifiseer, het kol. Priscilla Naidu, polisiewoordvoerder, gesê. Nog twee mense is aangerand, onder wie ŉ 16-jarige tiener wat in ŉ kritieke toestand is. Die huis is ook geplunder. Die skare het daarna na ŉ ander huis beweeg, ook waar ŉ vermeende bendelid woon. Die huis is met ŉ petrolbom en klippe bestook. Vensters en ŉ motor op die erf is beskadig. Die brand is dadelik geblus. Volgens Naidu is ŉ 21-jarige verdagte intussen Sondag in hegtenis geneem in verband met die moord op Brookes. Vier verdagtes is in hegtenis geneem in verband met die dood van Moss, die poging tot moord van die 16-jarige seun en kwaadwillige saakbeskadiging. Die verdagtes sal binnekort in die hof verskyn.